ທ່ານຮອງລັດຖະມົນຕີກະຊວງ ຍທຂ ລົງຕິດຕາມ ກວດກາ ສະໜາມການກໍ່ສ້າງທາງລົດໄຟລາວ-ຈີນ
ວັນທີ 2 ກຸມພາ 2017 ຜ່ານມາ ທ່ານ ລັດຕະນະມະນີ ຄູນນີວົງ ຮອງລັດຖະມົນຕີກະຊວງ ໂຍທາທິການ ແລະ ຂົນສົ່ງ, ທັງເປັນຫົວໜ້າຄະນະຄຸ້ມຄອງໂຄງການກໍ່ສ້າງເສັ້ນທາງລົດໄຟ ລາວ-ຈີນ, ພ້ອມດ້ວຍຜູ້ຕາງໜ້າຈາກບໍລິສັດທາງລົດໄຟລາວ-ຈີນ, ພ້ອມດ້ວຍຕົວແທນຈາກ ກຸ່ມບໍລິສັດ ຮັບເໝົາກໍ່ ສ້າງ, ບໍລິສັດທີ່ປຶກສາ-ສຳຫຼວດອອກແບບ ແລະ ພະນັກງານກ່ຽວຂ້ອງ ລົງຕິດຕາມ ກວດກາ ສະໜາມການກໍ່ສ້າງທາງລົດໄຟລາວ-ຈີນ ຂອງບັນດາແຂວງທີມີເສັ້ນທາງ ລົດໄຟຜ່ານເຊັນ: ແຂວງ ວຽງຈັນ, ແຂວງ ຫຼວງພະບາງ.ເພື່ອຮັບປະກັນໃຫ້ໂຄງການກໍ່ສ້າງ ດຳເນີນໄປດ້ວຍດີ, ມີມາດຕະຖານສູງ ແລະ ສາມາດເປີດໃຫ້ບໍລິການທັນກຳນົດເວລາ, ເພື່ອຊຸກຍູ້ບໍລິສັດທາງລົດໄຟລາວ-ຈີນຈຳກັດ ແລະ ກຸ່ມບໍລິສັດ ທີ່ຮັບເໝົາການກໍ່ສ້າງ, ພ້ອມດ້ວຍພະນັກງານກໍາມະກອນທຸກຄົນໃຫ້ມີຄວາມຮັບຜິດຊອບສູງ, ເຄົາລົບນັບຖືລະບຽບ ກົດໝາຍ ແລະ ຮີດຄອງປະເພນີລາວ, ເອົາໃຈໃສ່ການປົກປັກຮັກສາສິ່ງ ແວດລ້ອມ ແລະ ທຳມະຊາດຂອງ ສປປ ລາວ, ປະຕິບັດການກໍ່ສ້າງໃຫ້ໄດ້ມາດຕະຖານດີ ແລະ ຄວບຄຸມການກໍ່ສ້າງດ້ວຍລະບົບເຄື່ອງມືທັນສະໄໝ, ມີຄວາມປອດໄພສູງ ເພື່ອປະກອບສ່ວນ ສ້າງພາບພົດ ອັນຈົບງາມແກ່ໂຄງການດັ່ງກ່າວ ກໍຄືປະກອບສ່ວນເສີມຂະຫຍາຍສາຍພົວພັນ ຮ່ວມມືຮອບດ້ານ ລະຫວ່າງສອງປະເທດໃຫ້ແໜ້ນແຟ້ນຍິ່ງໆຂື້ນ.